Karmele Urresti Iturrioz

Karmele Urresti Iturrioz (Ondarroa, Bizkaia, 1916 - ib., 2010eko maiatzaren 23a) erizaina eta Eresoinkako kidea izan zen. 

Gerra ostean Venezuelan erbesteratu zen eta, Franco hil ondoren, Herri Batasuneko zinegotzia izan zen Ondarroan. 

Txomin Letamendiren emaztea zen.

 Biografia 
Ondarroako Antzosolo etxean jaio zen. Aita Frantzisko Urresti zuen, eta ama Karmen Iturrioz. Sei anai-arreba ziren. Bilboko Basurtun hasi zen lanean, erizain. Gero Valladolidera joan zen, erizain ikasketak egitera. Han, 36ko gerrak atrapatu zuen, eta Ondarroara bueltatu zen. Baina bere familia abertzalea zenez, herritik kanporatu zituzten. Eusko Gudarostean laguntzen hasi zen, erizain lanetan. Bizkaia kolpisten esku geratu zenean, txalupa hartu zuen Santoñan (Kantabria, Espainia) Iparraldera ihes egiteko. Eusko Jaurlaritzak Larresoron (Lapurdi) eraikitako ospitalean lanean hasi zen. Eresoinka kultur elkartearekin bat egin zuen, eta Europan ibili zen ikuskizunak eskainiz. Eresoinkarekin Parisen zela, Txomin Letamendi Murua ezagutu zuen, bilbotar erbesteratua, tronpeta jolea. 1939an lehen umea eduki zuen bikoteak, Ikerne.

1940an Marseillatik Venezuelara joan ziren hiruak, txalupan. Venezuelan Urresti erizaini lanean hasi zen berriro, eta bigarren umea erditu zuen: Txomin. 1943an Agirre lehendakaria Venezuelara joan zen eta Urresti eta Letamendiri laguntza eskatu zien. Hala, familiak Atlantikoa zeharkatu zuen berriro. Bartzelonara eta, gero, Bilbora. Senarra klandestinitatean sartu zen, frankismoaren kontrako borrokan aritzeko. 1946tik aurrera bi aldiz atxilotu zuten senarra, eta kartzelan jasandako torturen ondorioz hil zen 1950ean. Karmelek hirugarren umea erditu zuen, Patxi.thumb|Karmele Urresti Iturrioz 1979ko udal hauteskundeetara aurkeztu zen Ondarroan Herri Batasunaren zerrendan|266x266pxSenarra hilda, berriro Venezuelara joan zen Karmele Urresti 1952an, erizain-lana egitera Aranguren doktorearen ospitalean. Seme-alabak Bilbon geratu ziren, eta ez ziren berriro elkartu 1958ra arte. Karmele Urresti Mobil enpresaren ospitaleetan lanean ere ibili zen. Caracaseko Euskal Etxeko kidea izan zen eta hango Emakume Abertzale Batzako lehendakari postua ere bete zuen.
1975ean itzuli zen Ondarrura, eta Herri Batasunera hurbildu zen. 1979 eta 1983ko udal hauteskundeetan Ondarroako Herri Batasunaren zerrendetan aurkeztu zen eta herriko zinegotzia izan zen 1981etik aurrera. Telesforo Monzonen laguna zen.

Cikautxo kooperatiban lan egin zuen, erizain lez, eta kontsulta propioa ere zabaldu zuen.

Kirmen Uriberen Elkarrekin esnatzeko ordua eleberriko protagonistetako bat da. 2025ean Asier Altunak Karmele filma aurkeztu zuen, liburu horretan oinarrituta.

 Bibliografia 
 URIBE, Kirmen (2016), Elkarrekin esnatzeko ordua, Susa

 Erreferentziak 

Kategoria:Ondarroarrak
Kategoria:Euskal Herriko erizainak
Kategoria:Emakume Abertzale Batza
Kategoria:Eresoinka
Kategoria:Emakume dantzariak
Kategoria:Euskal Herriko frankismoaren erbesteratuak
Kategoria:Bizkaiko dantzariak